Tier in Parys doodgeskietArgieffoto: https://pixabay.com ŉ Tier wat uit ŉ sirkus ontsnap het, is Vrydagmiddag in Parys, Frankryk, doodgeskiet. Die BBC berig plaaslike polisie het bevestig die tier het ontsnap en die strate van die Franse hoofstad ingevaar, maar is net suid van die Eiffel-toring deur sy sirkushanteerders doodgeskiet. Niemand is deur die 200 kg tier beseer nie. Volgens mediaberigte is verkeer tydelik ontwrig in die gebied waar die voorval gebeur het. The Guardian berig ŉ tremdiens in die gebied is ook tydelik opgeskort. Volgens die BBC is die tier met ŉ haelgeweer in ŉ stegie doodgeskiet. Daily Mail beweer die tier is in ŉ treinstasie doodgeskiet. Die eienaar van die tier is deur die polisie ingeneem vir ondervraging en die voorval word ondersoek. ŉ Nadoodse ondersoek sal ook op die tier se karkas gedoen word. Die tier het uit die Bormann-Moreno-sirkus ontsnap wat onlangs in Parys aangekom het en beplan het om op 3 Desember sy deure te open. Dit is nie duidelik hoe die tier daarin geslaag het om te ontsnap nie. Verskeie sosialemediagebruikers het hul ontsteltenis uitgespreek dat die tier doodgeskiet is, terwyl diereregteaktiviste aangevoer het die voorval is weer eens ŉ bewys waarom daar nie toegelaat moet word dat diere in sirkusse gebruik word nie.